Samarqandda sayyohni haqoratlagan mehmonxona ish boshqaruvchisi qamaldi

Samarqand shahrida V.K. ismli sayyohni haqoratlagan mehmonxona ish boshqaruvchisi 10 sutkaga qamaldi. Bu haqda Bosh prokuratura matbuot kotibi “Bugun.uz”ga xabar berdi.
Ma'lum bo'lishicha, Bosh prokuraturaga tarixiy obidalar bilan tanishish uchun kelgan sayyoh, IT sohasi mutaxassisi V.K. murojaat qilgan. Unda shahardagi mehmonxona ish boshqaruvchisi A.U. uni haqorat qilib, sha'n va qadr-qimmatini kamsitgani ko'rsatgan va qonuniy chora ko'rishni so'ragan.
O'tkazilgan o'rganish natijasi bo'yicha mehmonxona ish boshqaruvchisi ning harakatlarida ma'muriy huquqbuzarlik alomatlari borligi aniqlanib, to'plangan hujjatlar sudga taqdim qilindi. Sudning qarori bilan huquqbuzarlik sodir etgan A.U.ga 10 sutka ma'muriy qamoq jazosi tayinlanib, javobgarlik muqarrarligi ta'minlandi.
Avvalroq O'zbekistonda rossiyalik bloger dron sababli hibsga olingani haqida xabar berilgandi. Keyinchalik Buxoro viloyati Bojxona boshqarmasi “Bugun.uz”ga unga nisbatan tazyiq o'tkazilmagani haqida ma'lumot bergan.